III พุ่ง4% นิวไฮรอบ 4 เดือน รับผบห.ตั้งเป้ารายได้ปีนี้โตเกิน20% ดันกำไรออลไทม์ไฮต่อเนื่อง
III พุ่ง 4% นิวไฮรอบ 4 เดือน ขานรับผบห.ตั้งเป้ารายได้ปีนี้โตเกิน 20%-กำไรทุบสถิติออลไทม์ไฮต่อเนื่อง
7 มี.ค. 2562

ผู้สื่อข่าวรายงานว่า ราคาหุ้น บริษัท ทริพเพิล ไอ โลจิสติกส์ จำกัด (มหาชน) หรือ III ล่าสุด ณ เวลา 11.16 น. อยู่ที่ 6.60 บาท บวก 0.25 บาท หรือ 3.94% สูงสุดที่ 6.70 บาท ต่ำสุดที่ 6.35 บาท ด้วยมูลค่าซื้อขาย 49.12 ล้านบาท

ทั้งนี้ ราคาหุ้น III ปรับตัวขึ้นสูงสุดในรอบ 4 เดือน นับตั้งแต่ราคาหุ้นอยู่ที่ระดับ 6.70 บาท เมื่อวันที่ 2 พ.ย.2561
โดยก่อนหน้านี้ นายทิพย์ ดาลาล ประธานเจ้าหน้าที่บริหาร III เปิดเผยว่า บริษัทตั้งเป้ารายได้ปี 62-64 จะเติบโตไม่ต่ำกว่า 20% ต่อปี และคาดกำไรสุทธิจะทำสถิติสูงสุดใหม่ต่อเนื่อง โดยจะเติบจากในทุกๆ กลุ่มธุรกิจ ไม่ว่าจะเป็นในกลุ่มการขนส่งทางเรือ และคลังสินค้าเคมีภัณฑ์
ขณะที่ปี 62 ซึ่งบริษัทตั้งเป้าหมายการเติบโตไว้ที่ 20% เช่นกัน จากปี 61 ที่บริษัทมีรายได้รวม 2.77 พันล้านบาท ขณะที่คาดว่าอัตรากำไรสุทธิจะปรับตัวสูงขึ้นกว่าปี 60 ที่เคยทำไว้ 5.6% ซึ่งปี 61 หดตัวลงเล็กน้อยมาที่ 5.4% โดยกำไรในปีนี้จะมาจากการรับรู้ส่วนแบ่งกำไรและรายได้จากธุรกิจใหม่ที่เข้าไปลงทุน
โดยแนวโน้มค่าระวางในปี 62 นั้น บริษัทมองว่าปีนี้ยังมีปริมาณการขนส่งสินค้าหนาแน่นขึ้นทั้งทางอากาศและทางทะเล อย่างไรก็ตาม แนวโน้มค่าระวางยังคงทรงตัว แต่คาดว่าจะยังคงใกล้เคียงกับค่าเฉลี่ยของครึ่งหลังปี 61 แต่อย่างไรก็ดี จากการที่บริษัทเป็นผู้ให้บริการและบริการจัดการโลจิสติกส์ ซึ่งเน้นการให้บริการและคิดค่าบริการจากส่วนต่างของราคาซื้อขาย จึงทำให้บริการได้รับผลกระทบจากเหตุการณ์ดังกล่าวไม่มากนัก
อีกทั้งบริษัทยังมองหาโอกาสในการเข้าลงทุนหรือซื้อกิจการอย่างต่อเนื่อง เพื่อเพิ่มการเติบโตแบบ Inorganic โดยภายในปี 62-63 นี้จะต้องสรุปการเข้าซื้อกิจการหรือร่วมลงทุนให้ได้อย่างน้อย 1 ดีล
ขณะที่บริษัทยังอยู่ระหว่างการเจรจาหาพันธมิตรในธุรกิจคลังสินค้าเพื่อขยายพื้นที่คลังสินค้ารองรับกลุ่มลูกค้าเคมีภัณฑ์อีก 5,000-10,000 ตารางเมตรอยู่ใกล้เขตเศรษฐกิจพิเศษภาคตะวันออก (EEC) เนื่องจากพื้นที่ในเครือข่ายของบริษัท 21,500 ตารางเมตร มีอัตราการใช้มากกว่า 90% แล้ว ทั้งนี้รูปแบบอาจจะเป็นการเช่า หรือ เข้าร่วมลงทุน คาดว่าจะได้ข้อสรุปภายในไตรมาส 2/62